Tronk toe vir vrou wat kind op strand verwurgFoto bloot ter illustrasie. (Foto: David Di Veroli/Unsplash) ŉ Vrou van Bethelsdorp in die Oos-Kaap is gevonnis nadat sy erken het dat sy haar kêrel se negejarige dogter vroeër vanjaar op ŉ strand verwurg het. Lesley-Anne Damon (25) het Donderdag in die Gqeberha-hooggeregshof verskyn in afwagting op haar vonnisoplegging. Kol. Priscilla Naidu, polisiewoordvoerder, sê Damon is 25 jaar tronkstraf opgelê nadat dit aan die lig gekom het dat sy Quinisha Sebrand uit jaloesie vermoor het. Damon was in ŉ verhouding met Quinisha se pa ten tyde van die moord. Maroela Media het vroeër berig dat Damon vir Quinisha in Maart vanjaar by haar ouerhuis gaan haal het onder die voorwendsel dat sy haar na ŉ haarsalon toe sou neem. Die twee het tot by die Maitland-strand in Gqeberha geryloop waar hulle die dag deurgebring het. Nadat die kind klaar geswem het, het Damon die kind op die strand verwurg. Sy het egter later dieselfde aand haarself aan die polisie gaan oorgee. Damon se borgtogaansoek is destyds van die hand gewys en sy was in polisieaanhouding tot en met haar vonnisoplegging. Genl.maj. Vuyisile Ncata, polisiekommissaris van die Nelson Mandelabaai-distrik, het intussen die vonnis verwelkom. “Kinders behoort nooit so ŉ veragtelike vorm van geweld oor te kom nie. Dit is hartseer dat dié kind, en talle ander soos sy, aan die hand van mense wat hulle vertrou, moet ly,” sê hy. “Geregtigheid het in hierdie geval geskied en ons loof die ondersoekbeampte, ao. Bertus Blom, en die Nasionale Vervolgingsgesag (NVG) vir so ŉ gepaste vonnis.”